- VUIVUNI
- <
- 8
- >

8
Na lualua te kabulaghi horu
1 Ma God te ghanaghana olia Noah mana maumanu ilokana na vaka. God te nia vetena na ghuri ge ke ghurihia na beti, mana lualua te vuivuni na kabulaghi horu. 2 Na beti boroni pari te beto na vuravura me sosopi pulohi tana malana, mana uha sule te beto tesakai tua. 3 Mana lualua te kabulaghi horu me sosopi. Mi murina sakai hangalatu limi hangavulu (150) na bongi, 4 tana hangavulu vituni na dani tana vituni na vula, mana vaka te mai sopou tua tana ghotu tana bubulo i Ararat. 5 Me te tona haliu so na sosopi horu na beti, mi tana vuivuni ni bongi tana hangavuluni na vula, mana kouni na ghotu sule te vuivuni ni tate.
6 Mi murina vati hangavulu na bongi, Noah te hangavia na matakenena na vaka te gonia, 7 me nia vetena na manu bili, tara holoa nia “raven”, me lovo kolili polo ke mamaha na maramana. 8 Mete ghoi nia vetena rughuhoru so na bola ke righia ke tangomana na kene sodoana na pari mamaha. 9 Mana bola te mua topo malana ge ke tegha, na pukuna na beti te vonu dato mua tana pari. Keri ge gaia te ghoi oli so tana vaka, ma Noah te nia hagalo horu na limana me tegha igaa na bola, ge lavi oli haghea. 10 Me padi tua vituni na dani, Noah te ghoi nia vetena so na bola. 11 Tana dani vaghana keri, te dutu tua na nulavi, na bola te nia oli kolu vania mai na raurau ni olive tana mangana. Ma Noah te ghilala te dutu tua na sosopi soko na beti. 12 Me padi tua e vitu na dani, gaia te ghoi nia vetena so na bola, mana dani vaghana keri gaia te mua pulohi mai tua.
13 Mi tana bona Noah te ono hangalatu sakai (601) na niuluna, ta sakai na dani tana vuivuni ni vula, Noah te ghae datoa na vovongo ni vaka, me vaevane horu, mana beti te dutu mamaha tua. 14 Mi tana erua hangavulu vitu na bongi tana ruani na vula, na maramana te mamaha udolu.
15 Ma God te bosa vania Noah, 16 “Ko sania igaa na vaka, ighoe mana taumu mana dalemu mana taudira. 17 Ko taluhorura na lei maumanu mana manu ge gaira kara vahuhu ma kara sepalaghi tana maramana. 18 Keri ge Noah, ma tauna, maira rana daledira mana taudira tara sania na vaka. 19 Mana lei vatavata ni maumanu mana manu tara horu mai tana vaka rua me rua.
20 Ma Noah te kisua nina vatei sukaghi kekere vania Yahweh. Me sukaghighi gaa na lei maumanu mana manu mana hava te talamaghinia ge kara nia sukaghi vania. 21 Ma Yahweh te holopangotia na sukaghi me bosa vania heghena, “Inau ku mua ghoi varangaa tua na maramana, mana dikaladira na lei totobo vola soko, sakai mana na ghanaghana ni tinoni mana gehegehena ke dika vuivuni mai tana garipileadira. 22 Tana bona ke ghaha na maramana, ke mua mautu na bona ni vade mana baobaore, na uha pana hina, na bihi pana papara, na dani pana bongi.”

- VUIVUNI
- <
- 8
- >

© 2015 Wycliffe Bible Translators, Inc.