- VUIVUNI
- <
- 33
- >

33
Jacob ma Esau toro gonia na maomabo.
1 Mi tana bona hau mua, Jacob te righia va a Esau te mai kolura ara vati hangalatu nina mane. 2 Ma Jacob te padalaghinira nina na binaboli ge kara haghara tana palapala, kolura nia erua nina na vinekama ni lutu maia rana lei daledira inaghodira, ma Leah ma rana dalena tara mai ruani, ma Rachel me Joseph toro sosoko. 3 Ma Jacob te tona haliu me ghidevira. Mi tana bona te dutuvia ge sodoa na hoghona, ge poghotao e vitu na bona. 4 Ma Esau te sama ge ke sodoa, me avehia me nonginongia. Ma rogaira udolu toro tangi. 5 Ma Esau te righira na lei vinekama mana gari, ge huahuati, “Ahei na vure vaghadira raeni tara kabu kolugho?”
Ma Jacob te bosatughu, “Rana lei dalena God te vahe togotogou mai.”
6 Ma rana vinekama ni lutu toro dato mai kolura rana daledira, moro poghotao horu tana pari inaghona. 7 Me Leah te holara mai na lei dalena mara poghotao horu vania. Mana sosoko Rachel ma Joseph toro mai moro poghotao.
8 Ma Esau te huahuati, “?Mana vatei hava na lei sheep mana lei buluka tu topora tana bona tu mai?”
Ma Jacob te ghaghua, “Nigua na vunaghi, gaighi nigua na dolo vanigho ge ke utuni nimua na madolo itagua.”
9 Ma Esau te bosatughu, “Hoghogu, inau tu loghora te subo tua, ko talugonighi na lei hava to loghoi.”
10 Ma Jacob te ghaghua, “Taho, U nongi ngangatagho ge ko lavi togotogoi ke vagha na sosokona na vahaghitaili. Inau tu togotogo ge kua righia kalea nimua na togotogo koukoluu. Aeni te vagha ku righia kalea a nina togotogo a God. 11 Ko lavipangotighi na lei dolo, na pukuna God te uto vaniu, mu loghoi na lei lologho te manana ge ku loghoi.” Ma Jacob te tona haliu sono na kerikeriana me nongia ge ke lavighi nina na dolo, ritini Esau te lavi togotogoi.
12 Ma Esau te ghaghua, “Koro tona mi nau ku kabu kolugho mu ku idevia na halautu.”
13 Ma Jacob te bosatughu, “Nigua na vunaghi, ko righia, na balu tadira na lei gari tara pile ngangata ghua, maira rana lei volivoli tara loghora ghua na daledira. Ge kara ghuru lagara ke, ma kara mate. 14 Mo ko tona haliu sono inaghomami ighoe. Ighai kai taonia nimami na sakutua ge kai gatu topogho tana butonikomu i Seir.”
15 Ma Esau te ghanaghana, “Uto, ko lubatiu ge ke sanira nigua na balu mane ge kara righitaonigho ma kara pilupilugho.”
Ma Jacob te kurutigho, “E taho na pukuna itamua ge ko dolovi ngangatau.” 16 Na dani vaghana keri ke, a Esau te pulohi oli so tana butonikomu i Seir. 17 Mi tana bona vaghana keri, Jacob ma nina binaboli tara rughuhoru va i Succoth. Mi kakeri te kisua na valena heghena me kisui na baebale ni ungaunga vanira nina na lei volivoli mana lei buluka. Mana pukuna keri, ge kara holoa nia na bona keri Succoth* Succoth Na ghanaghana ilokana na ahana “Na lei baebale.”.
18 Ma gaia tara sara tatavahale i Shechem, tana butonikomu Canaan, mara tughuru vaghinighi na vale tapoledira imurina na komu sule. 19 Ma Jacob te pelua na bona keri tara haghara iga itadira na binaboli ta Hamor, na tamana Shechem, nia e hangalatu na rongo ni silver. 20 Mi kakeri te kisua na bela tabu ni sukaghi iga, me holoa nia El-elohe-Israel.† El-elohe-Israel Na ghanaghana tana ahana, “God, na God ni Israel.”

- VUIVUNI
- <
- 33
- >

*33:17 Succoth Na ghanaghana ilokana na ahana “Na lei baebale.”

†33:20 El-elohe-Israel Na ghanaghana tana ahana, “God, na God ni Israel.”

© 2015 Wycliffe Bible Translators, Inc.